Gedagte vir die dag: TrotseerFoto: teachingthem.com Julle moet julle vyande liefhê. Doen goed aan dié wat julle haat. Seën dié wat julle vervloek. Bid vir hulle wat julle seermaak (Lukas 6:27-28) Brené Brown het die Engelse woord BRAVING in ’n akroniem verander om vertroue in mense te ontwikkel, wat altyd die risiko inhou dat dit jou ten opsigte van jou emosies en verhoudings sal uitdaag. BRAVING staan vir: Boundaries – om grense neer te lê; Reliability – om betroubaar te wees; Accountability – om aanspreeklik te wees; Vault – vertroulikheid wat albei partye raak; Integrity – om integriteit te hê; om dapperheid bo gerief te kies, en om te kies wat reg is eerder as wat pret, vinnig en maklik is; Non-judgment – om nie te veroordeel nie, en Generosity – om vrygewig te leef. Sy sê: “Dit is moeilik om mense te haat wanneer jy nader aan hulle kom. Beweeg daarom nader.” Dalk is dit tyd dat ons dit waag buite die mure wat ons opgebou het in ’n poging om onsself emosioneel te beskerm. Jesus het dit gewaag om verhoudings te bou met mense wat Hy geweet het Hom op die slegste moontlike manier in die steek sou laat. En Hy sê vir ons: Gaan doen jy dit ook. Here, die blote gedagte om nader aan sekere mense te gaan ontstel my, wat nog te sê om my lewe vir hulle oop te stel en hulle te vertrou. Help my om oor hierdie gevoel te kom. Amen.